section_heading: Podrijetlo prezimena
paragraph_text: Prezime Dražeta javlja se u Mošorinu od 1783., a u Starim Banovcima od 1805. godine. Dražete u ovim dvama selima su jedni druge smatrali rođacima i u prošlosti su se često posjećivali. Prema "Kronici Starih Banovaca" (Srijemska Mitrovica, 1989.), Dražete su se u Stare Banovce doselili s područja današnje Hrvatske. U matičnoj knjizi umrlih u Mošorinu, zabilježen je 1783. godine Dražeta Marko, sin Grigorija "šijaka". Nazivom "šijak" su u to vrijeme označavani doseljenici iz Hrvatske. Budući da na području Hrvatske nalazimo prezime Dražeta u selu Ivoševcima u sjevernoj Dalmaciji, možemo s velikom vjerojatnošću tvrditi da su se Dražete u Mošorin i Stare Banovce doselili iz Ivoševaca. To potvrđuje i krsna slava, Sveti Stefan, koju slave Dražete u svim trima selima. Zanimljiv je i navod dr. Dušana J. Popovića (Srbi u Vojvodini, knjiga druga, Novi Sad, 1990.) da se u Mošorinu i Vilovu nalazilo naročito mnogo "šijaka" podrijetlom iz Dalmacije i Hrvatske.